SCโตตามกลุ่มเป้าหมายเป็นระดับสูงแนะซื้อเป้า 4.01 บ. มีอัพไซด์อีก 19%
SC โบรกฯมองเป้าหมายยอดขายและรายได้ปีนี้มีโอกาสทำได้สำเร็จ เพราะลูกค้าเป้าหมายเป็นระดับสูง ท่ามกลางเศรษฐกิจไทยที่ชะลอตัวลง ทำให้กำลังซื้อระดับกลาง-ล่างได้รับผลกระทบ แต่ระดับสูงมีผลกระทบน้อย คงคำแนะนำซื้อ ราคาพื้นฐานที่ 4.01 บาทประเมินด้วย P/E ปี 58 ที่ 10 เท่า ราคาปิดมีส่วนเพิ่มได้อีก 19% ผนวกกับคาดการณ์อัตราผลตอบแทนปันผลปีนี้อยู่ในเกณฑ์ดีที่ 4.8%

26 พ.ค. 2558

บล.ดีบีเอสฯ ระบุในบทวิเคราะห์วันนี้(26 พ.ค.) ว่า บริษัท เอสซี แอสเสท คอร์ปอเรชั่น จำกัด (มหาชน) หรือ SC ปีนี้กลับเป็นปีที่ดีของผู้เจาะตลาดบ้านระดับราคาสูง การที่เศรษฐกิจไทยที่ชะลอตัวลงเกินคาด ทำให้กำลังซื้อระดับกลาง-ล่างได้รับผลกระทบ ดัชนีความมั่นใจผู้บริโภคทำยอดต่ำสุด ติดต่อกันมาหลายเดือน หนี้ภาคครัวเรือนก็เป็นแรงบั่นทอนที่สำคัญ แต่สำหรับสินค้าที่มีระดับราคาสูงกลับได้รับผลกระทบที่น้อยกว่า พิจารณาได้จากอัตราการปฏิเสธสินเชื่อ (rejection rate) สำหรับสินค้าระดับกลาง-ล่างจะเพิ่มขึ้นในปีนี้ แต่สินค้าระดับราคาสูงนั้นมีอัตราปฏิเสธสินเชื่อที่ต่ำมาก ดังนั้นการที่ SC เน้นเจาะตลาดระดับบนเป็นส่วนใหญ่ จึงยังเติบโตได้ดี และมีโอกาสทำได้ตามเป้าหมายที่บริษัทตั้งไว้
ประเมิน ครึ่งปีแรก58 จะทำยอดขายเกิน 40% จากเป้าปีนี้ยอดขาย ครึ่งปีแรก58 มีโอกาสทำได้สูงกว่า 40% จากเป้าหมายทั้งปี 58 ที่ 13 พันล้านบาท หลังจาก 4M58 ทำยอดขายได้แล้ว 3.48 พันล้านบาท หรือ 27% จากเป้า มีการโปรโมชั่นทางการตลาดต่อเนื่อง ได้แก่ เดือนพ.ค.มี “Centric Day” เริ่มเปิดขายคอนโด ศาลาแดง วัน 23-24 พ.ค.58 อย่างเป็นทางการ และตามโปรแกรมการเปิดขายโครงการใหม่ในครึ่งปีหลังอีก 5 โครงการ (หลังจากเปิดขายครึ่งปีแรกที่สองโครงการ) โดยไตรมาส1/58 เป็นแนวราบ 3 โครงการมูลค่าขาย 3.99 พันล้านบาท และไตรมาส4/58 เป็นคอนโด 2 โครงการ มูลค่าขาย 4.2 พันล้านบาท
เป้ารายได้ปีนี้มีการรับประกันแล้ว 46% จากเป้ารายได้ปีนี้ที่ 13.9 พันล้านบาท (+11% เทียบช่วงเดียวกันของปีก่อน) มาจากรายได้ในไตรมาส 1 ที่ทำไว้แล้ว 2.1 พันล้านบาท ค่าเช่าในช่วงที่เหลือปีนี้ประมาณ 650 ล้านบาท และยอดขายรอโอน (Backlog) ที่รับรู้ทันปีนี้ 3.6 พันล้านบาท (38% จาก Backlog ทั้งหมดที่ 9.7 พันล้านบาท ณ ปลาย ไตรมาส1/58 สำหรับรายได้ในส่วนที่เหลืออีก 54% จากเป้าหมายจะมาจาก 1) การขายโครงการแนวราบอีก 3 แห่งในไตรมาส3/58 และ 2) การขายคอนโดที่สร้างเสร็จแล้วและพร้อมโอนในปีนี้ในมูลค่าที่เหลืออีก 1.1 พันล้านบาท เช่น ซานโต้, ติวานนท์ และ สาทร 11 เป็นต้น
หุ้นปันผลเข้าซื้อขายวันนี้วันแรก อาจมีแรงขายทำกำไรบ้าง จำนวนหุ้นทั้งหมดเป็น 464.4 ล้านหุ้น หรือคิดเป็น 12.5% จากจำนวนหุ้นเดิม ที่ได้รับการจัดสรร 8 หุ้นเดิมต่อ 1 หุ้นปันผล เนื่องจากผู้ถือหุ้นที่ได้รับจัดสรรมีต้นทุนต่ำหรือแทบไม่มีเลย จึงคาดว่าอาจจะมีแรงขายทำกำไรอยู่บ้าง แต่เรื่องนี้ไม่เกี่ยวกับปัจจัยพื้นฐานแต่อย่างใด
6-7 มิ.ย.58 จะมีแคมเปญพิเศษ “SC Morning Call” มาช่วยกระตุ้นยอดขาย จากโครงการบ้านแนวราบและคอนโด มีโปรโมชั่นพิเศษทั้งส่วนลดราคา แถมเฟอร์นิเจอร์ ฟรีค่าใช้จ่ายวันโอน ให้เครื่องใช้ไฟฟ้า และการคืนเงิน (cash back) เป็นต้น
คงคำแนะนำ ซื้อ คาดการณ์กำไรหลักปีนี้โต 12% เทียบช่วงเดียวกันของปีก่อน แต่กำไรต่อหุ้นเป็นเพียงทรงตัว เพราะจำนวนหุ้นที่เพิ่มจากหุ้นปันผล และปีหน้าโตได้ 12% เทียบช่วงเดียวกันของปีก่อน กำหนดราคาพื้นฐานที่ 4.01 บาทประเมินด้วย P/E ปี 58 ที่ 10 เท่า ราคาปิดมีส่วนเพิ่มได้อีก 19% ผนวกกับคาดการณ์อัตราผลตอบแทนปันผลปีนี้อยู่ในเกณฑ์ดีที่ 4.8% และปีหน้าที่ 5.4% สิ่งที่น่าสนใจของ SC คือ 1) เป้ายอดขายปีนี้เติบโตถึง 52%  เทียบช่วงเดียวกันของปีก่อน นั่นคือปีนี้จะเปิดขายโครงการใหม่ถึง 7 โครงการ มูลค่าขาย 14 พันล้านบาท 3) ยอดขายรอโอน (Backlog)  มีความมั่นคงพอควรเทียบกับประมาณการรายได้ปี 58 และ 59 เป็นสัดส่วน 46% และ 34% ตามลำดับ และ 4) น่าสนใจเรื่องการเป็นบริษัทขนาดกลางที่กำลังไต่ระดับไปเป็นบริษัทใหญ่ จากรายได้สูงสุดใหม่ปี 57 ที่ 12.6 พันล้านบาท ตั้งเป้าว่าในปี 62 รายได้จะไปถึง 20 พันล้านบาท และระหว่างทางจะสามารถทำกำไรสูงสุดใหม่ไปได้อย่างต่อเนื่อง 